text: Sædden Kirke
  
  publiceret: 2023-08-15 12:45:51+02:00
  Sædden Kirke er en sognekirke som ligger centralt i Sædden, sammenbygget med Sædden Centret mod øst.
  Kirken er opført i 1977 efter tegning af arkitektparret Inger og Johannes Exner. Kirkesalen, som er bygget af røde sten, er med de tilhørende menighedslokaler samlet i en blok med L-formet grundplan og bygget ind i centrets vestlige del, så den lange side af L’et danner en fløj i centret, mens den korte mod nordvest, der yderst rummer den kvadratiske kirkesal, inderst en mødesal, springer frem i forhold til dette. I umiddelbar tilknytning til kirke- og mødesalen ligger en tværgående forhal med adgang såvel fra centret som fra det fri. Et cylindrisk aflukke med gennembrudte mure i forhallens midte fungerer som venterum, mens de øvrige kontorer, konfirmandrum og menighedsrådslokaler er fordelt til siderne for en gang, der løber op midt i L’ets ben og ender i en lukket kapelgård i vest.
  Nordvest for kirken står et fritstående klokketårn, der er formet som en keglestub, hvorfra der hæver sig en blok med kvadratisk grundflade. Øverst på hver af dennes sider er seks rektangulære åbninger. Tårnet er opført af murværk svarende til det øvrige kirkekompleks og er tyngdemæssigt en modpol til bygningsblokken med kirkesalen.
  Indvendig står det rolige rum med loft båret af kraftige, laminerede bjælker, samt vægge af samme materiale og udførelse som facaderne. Nord- og østmuren præges af de halvrunde fremspring, mens der foran de syd- og vestvendte vægge er høje, fladbuede arkader. Fire munkesten, indmuret i væggen til venstre for indgangen, stammer fra moderkirken i Guldager.
  Inventaret er primært fra opførelsestiden. Det fritstående alterbord, som er placeret i diagonalen knap en tredjedel inde i rummet, er en 28 cm tyk, gråflammet marmorplade formet som en kantet ellipse og båret af to kraftige marmorben.
  Som alterprydelse tjener et kors af messing; det flankeres af to alterstager, udformet så de også kan bruges som blomstervaser.
  Alter- og dåbssølvet er udført af Helga og Bent Exner. Bag altret står flere rækker knæleskamler, mens døbefonten, en kvadratisk marmorblok, er placeret foran alterbordet.
  Prædikestolen er efter nogle forsøg med opstillingen anbragt ved nordvæggen; den er af gennembrudt murværk med en vifteformet himmel udført af henholdsvis lakeret og gråmalet træ. Stolestaderne, altså bænkene, som er gråmalede og med sorte jernben, står i to grupper som danner en ret vinkel om alterbordet.
  Mellem arkaderne foran de to syd- og vestvendte bagvægge er der balkoner bestående af rammeværk i lakeret træ med felter hvorpå mønster af cirkulære huller i gråmalet træ; de forbindes med kirkerummets gulv af en trappe i vesthjørnet.